google/wiki40b huggingface dataset:
קמרון

פוליטיקה

בראש המדינה עומד נשיא קמרון. לנשיא יש סמכויות רבות, הן בתחומי המדיניות, הן בשליטתו על הצבא, וכן האפשרות להכריז על מצב חירום. הנשיא ממנה את כלל בעלי התפקידים בממשלה, החל מראש הממשלה, ועד למושלי המחוזות ואפילו חברי מועצת העיר בערים הגדולות. הנשיא נבחר בבחירות פעם ב-7 שנים. בערים הקטנות יותר הציבור הוא זה שבוחר את ראשי הערים.
שיטת המשפט הקמרונית מבוססת ברובה על המשפט הצרפתי.
הרשות המחוקקת היא האספה הלאומית, ש-180 חבריה נבחרים לתקופה של חמש שנים. היא מתכנסת שלוש פעמים בשנה.
קמרון סובלת קשות משחיתות שלטונית: סקר הראה שמעל מחצית הקמרונים שילמו שוחד במהלך 2003, השיעור הגבוה בעולם. ב-2005 הכריזה הממשלה על מסע למאבק בשחיתות.

כלכלה


כלכלת קמרון היא מהכלכלות החלשות והבלתי מפותחות בעולם. חקלאות היא עדיין בסיס הכלכלה, אך קיימות תוכניות לפתח את התעשייה ולהגביר את ניצול הנפט (בקמרון יש עתודות של כ-400 מיליון חביות נפט), המרכיב העיקרי ביצוא. תשתית תחבורתית לא מפותחת, חוב חיצוני גדול וממשל מושחת פוגעים בכלכלה ומקשים ביותר על פיתוחה.

אוצרות הטבע, התעשייה והחקלאות

התעשייה כאמור נחשלת ואינה מפותחת. בתעשייה הקיימת ענפיה הם: הפקת וזיקוק נפט, עיבוד מזון, טקסטיל ומנסרות. החקלאות עוסקת בקפה, קקאו, כותנה, גומי, בוטנים, דגנים ומשק חי. אוצרות הטבע הם: נפט, בוקסיט, ברזל, עצים וכוח הידרו אלקטרי.

נתונים

התוצר המקומי הגולמי עומד על כ-28 מיליארד דולר (84 בעולם) והתמ"ג לנפש על כ-3,492 דולר (186 בעולם). הצמיחה השנתית היא כ-4.4%, האבטלה: כ-30%, האינפלציה: כ-2%.
היבוא עומד על כ-1.6 מיליארד דולר והיצוא על כ-2.1 מיליארד.

גאוגרפיה


צורת המדינה היא משולש צר ומוארך. המדינה נחלקת למישור חוף בדרום, רמה במרכז והרים במערב. בדרום שורר אקלים טרופי והוא מכוסה ביערות גשם ואילו צפון המדינה מכוסה סוואנה.
ב-1987 שמורת החי דג'ה הוכרזה אתר מורשת עולמית.

דמוגרפיה

ב-2008 נאמד גודל האוכלוסייה ב-18.46 מיליון נפש על ידי ספר העובדות העולמי. האוכלוסייה צעירה - למעלה מ-40% מן התושבים הם מתחת לגיל 15 ורק כ-3% מעל גיל 65. תוחלת החיים היא כ-53.3 שנים, נתון נמוך ביחס לרוב העולם אך ממוצע ביחס למדינות אפריקה שמדרום לסהרה.
האוכלוסייה נחלקת בערך באופן שווה בין כפריים לעירוניים.

חלוקה אתנית ולשונית

במדינה שורר גיוון אתני ולשוני רב מאד: מספר הקבוצות האתניות והלשוניות הוא לא פחות מ-230. שפות מ-24 משפחות שונות של שפות אפריקניות מדוברות במדינה, ובנוסף לכך משתמשים גם בשפות הרשמיות, צרפתית ואנגלית. ניב מקומי המבוסס על אנגלית נמצא בשימוש באזורים שהיו בשלטון בריטי, בצפון מערב המדינה.
20% מהתושבים הם בני הפאנג, 19% דואלה ולואנדה, 19% במום ובמילקה, 10% פולה, 8% טיאקר, 6% מנדרה והשאר (18%) שחורים אחרים.

חלוקה דתית

תושבי צפון המדינה הם ברובם מוסלמים, ותושבי הדרום הם ברובם נוצרים, בעיקר קתולים. שיעור ניכר מן התושבים, בעיקר בדרום אך גם בצפון, מחזיק באמונות ובפולחנים אנימיסטיים, לעיתים לצד זהות דתית נוצרית או מוסלמית.
מכלל אזרחי המדינה מהווים הנוצרים כ-33%, המוסלמים כ-16% והשאר, כ-51%, עובדי אלילים.
תאודריק השלישי

רקע

תאודריק היה בנם של כלוביס השני ובלדכילדיס. הוא היה אחד מהמלכים המרובינגיים המאוחרים שנודעו כמלכים עושי-כלום, מאחר שסמכותם הייתה טקסית בעיקרה והכח האמיתי היה נתון בידיהם של שרי הבית שלהם, שלחמו זה בזה לעיתים תכופות.

עלייתו לשלטון

בתמיכתו של שר הבית אברוין, הוא ירש את אחיו כלותאר השלישי ועלה לכס המלוכה של נויסטריה - שבה נכללה אז גם ממלכת בורגונדיה - בשנת 673. עוד באותה שנה הוא הודח על ידי כילדריק השני. תאודריק קיבל את כתרו בחזרה עם מותו של כילדריק ב-675. ב-679, כשנפטר דגוברט השני מלך אוסטרזיה, ירש תאודריק גם אותו ונעשה למלך כל הפרנקים.

מלחמת האזרחים

תוארו היה ריק מתוכן של ממש: בראשית שלטונו געשה מלחמת אזרחים בין אברוין, שמשך בחוטים מאחורי הכס בתור שר הבית בנויסטריה, לבין פפין האמצעי, שר הבית של אוסטרזיה. המלך תמך בצד הראשון. לאחר ההתנקשות בחייו של אברוין ב-681, כרתו שר הבית הנויסטרי החדש וורטון ותאודריק ברית שלום עם פפין. ב-686, מת וורטון. מחליפו, ברתר, פתח שוב במלחמה נגד האוסטרזים. ב-687, התנגש צבאם של המלך ושל שר ביתו עם זה של תומכי פפין בקרב טרטי, שהסתיים בניצחון מוחץ לאויביהם. ברתר הודח, והמלך נאלץ להכיר בפפין כשר הבית בכל הממלכה בתמורה לשמירה על הכס.
משה מלמד (צייר)

ביוגרפיה

מלמד עלה לישראל בשנת 1941 מהונגריה ובתחילת דרכו בישראל התגורר בקיבוץ ניצנים.
עם הקמת מדינת ישראל, כתושב קיבוץ ניצנים עליו השתלטו כוחות מצריים, הוא נשבה על ידיהם יחד עם עוד עשרות תושבים נוספים. במהלך שביו הוא נפצע והובהל על ידי הצבא המצרי לבית חולים מקומי על אדמת מצרים. באותו בית חולים אושפז גם המלך המצרי פארוק הראשון. המלך דרש שמלמד יצייר פורטרט שלו עוד במהלך אשפוזו.
בתחילת שנת 1949 שוחרר מלמד ועמו עוד עשרות של שבויים ושבויות, מרביתם בני ובנות קיבוץ ניצנים.
במהלך השנים עבר מלמד להתגורר בעיר נתניה.

 ציור

מאז היה מלמד בן 4 הוא אובחן כילד פלא בתחום הציור.
התפתחותו כצייר בוגר התאפיינה במרחב גדול של יצירות ונושאים ובכללם: ציורי דיוקנאות של פוליטיקאים, מצביאים ומוזיקאים. ציורי הקמת המדינה והאפיון שלהם בנוף הישראלי, ציורי קהילות חרדיות, רבנים ועוד. כמו כן, מעת לעת היה מאייר עבור מערכות עיתונים בישראל.
חומרי הציור בהם השתמש היו מגוונים ובכללם: צבעי שמן, אקריליק, פסטל וצבעי מים.
חייו של מלמד התאפיינו בהסתגרות שהקשתה לעקוב אחר יצירתו ופועלו. הוא נפטר בגיל 67 בנתניה. לאחר לכתו התגלה בביתו אוצר של מאות יצירות אמנות שיצר, אותן ביצע על סוגי חומרים שונים וזמינים, כגון: דפים, בריסטולים, קרטונים, לוחות מתכת וקנבס.
קדיר

מאפיינים

במהלך טקס פתיחת קו הייצור טען חוסיין דקהאן כי "לטיל יכולת לבצע הרס באופן משמעותי, להתמודד מול לוחמה אלקטרונית באמצעות המכ"םים המתקדמים שבו, אפשרויות להיות משוגר מספינות ומסוקים שמאפשר לו להגדיל את הטווח".
במקורות נוספים נטען כי הוא בעל 300 ק"מ, יכול להיות משוגר מפלטפורמות שיגור של טילים אחרים, ובעל מאפיינים הדומים לטילי הנור והקאדר.
הטיל ניתן לשיגור מספינה כאשר היא במהירות של מעל 30 קשר ימי.
חנן יניב

פרופסור חנן יניב הוא פדגוג דיגיטלי, החוקר ומפתח מודלים תאורטיים ויישומיים של למידה בשילוב טכנולוגיות קצה בסמינר הקיבוצים, במכללת קיי ובמכללת אפקה להנדסה. חנן גם מנחה את כיתת "לומדים אחרת" בגימנסיה הרצליה בתל אביב. פסיכולוג מחקרי ומעצב למידה בהכשרתו האקדמית, יוזם מעצב, חוקר ומפתח של סביבות למידה, כלים, מודלים ותאוריות ממוקדות פדגוגיה הומניסטית.

השכלה

למד בעירוני ד' תל אביב עד כיתה י', עלה כיתה (לא בבית ספרו) והמשיך באקטסטרני. עשה תואר ראשון ושני בפסיכולוגיה בניו-יורק. פסיכולוג מחקרי. ב-1985 קיבל תואר ד"ר במחשבים וחינוך באוניברסיטת מישיגן (אן-ארבור). פרופסור מאוניברסיטת קלגרי בקנדה, אבל לפחות 95% מהידע שצבר, למד בעצמו.

עיסוקיו

פרופסור יניב חוקר ומפתח מודלים תאורטיים ויישומיים של למידה תוך שילוב טכנולוגיות קצה. יניב הוא פסיכולוג מחקרי בהכשרתו האקדמית, פיתח את הב"מ (הדרכה באמצעות מחשב) בחיל המודיעין ב-1982, פרויקט שהוביל למיקוד תחומי העניין שלו בטכנולוגיה בחינוך. ב-1985 הוזמן לאוניברסיטת מישיגן באן-ארבור להקים מעבדה ללמידה באמצעות מחשב, שם גם קיבל את הדוקטורט בטכנולוגיות למידה ומאז הוא עסוק בפיתוח סביבות וכלי למידה וחשיבה במסגרות שונות. אחרי 7 שנים של הובלת תחום המחשב בלמידה במחר 98 באצבע הגליל, הצטרף למכללה להוראת הטכנולוגיה בת"א (שהתמזגה מאז עם סמינר הקיבוצים) והקים שם את מרכז פתו"ח (פדגוגיה, תרבות וטכנולוגיות חדישות). ב-2004 הצטרף לפקולטה לחינוך באוניברסיטת קלגרי בקנדה והקים שם את המעבדה לחקר פדגוגיה חדשנית. עם שובו לארץ ב-2012 הצטרף לסמינר הקיבוצים ועזר להקים את התוכנית לתואר שני בטכנולוגיה בחינוך בה הוא מלמד עד היום. בנוסף לכך הוא מלמד במכללת קיי (תואר שני - טכנולוגיות מידע בלמידה) ויועץ פדגוגי לתוכנית המצוינים של מכללת אפקה להנדסה. לאחר מספר ראיונות בטלוויזיה החינוכית שאחד הפך לויראלי (למעלה ממיליון צפיות), פנו אליו הורים בשאלה כיצד לעזור לילדיהם שפרשו מבית הספר, הקים כיתה מיוחדת שבה "לומדים אחרת" בגימנסיה הרצליה. 
ביוני 2018, הוזמן להשתתף בתוכנית הרדיו "בנעימה אישית" בה התבקש להציע 20 קטעי מוזיקה שייצגו אבני דרך בחייו. להלן הקישור - "בנעימה אישית" 
יניב רואה בטכנולוגיות קצה של הדמיית והרחבת המציאות, לצד כלים שיצר כמו KnoW (כלי למיפוי וארגון ידע היפרטקסטואלי); Think (כלי לפיתוח משימות קבלת החלטות בלמידה) ו"המבוך" (מרכז למידה משולב הרפתקאות ודילמות מוסריות), הזדמנות שטרם הייתה לפיתוח למידה התנסותית ברוח ג'ון דיואי ואף קודמים לו.

"בית היוצר של חנן"

בינואר 2019, השיק יניב את בית היוצר שעיקרו פיתוח אפליקציות תוכנה וחומרה ליצירה של סביבות למידה מכוונות לעורר צורך אותנטי של הלומד בידע. בין האפליקציות "שיקול דעת" - אפליקציה המכוונת לעידוד חשיבה ביקורתית ובחירה מושכלת בתהליכים של פתרון בעיות, ניתוח דילמות וקבלת החלטות. בנוסף ל"שיקול דעת", בשלבים מתקדמים של פיתוח, נמצאת סדרת אפליקציות משולבות חומרה לפיתוח חדרי בריחה ומבוכי דילמות מוסריות ולמידה הרפתקנית.

הבלוג "חינוך אחר"

את עיקר כתיבתו מכוון יניב לעיניהם של מורים והורים. בבלוג שלו "חינוך אחר" במסגרת "רשימות", הוא פרסם עד כה כ-120 מאמרים המציגים את נקודת מבטו על החינוך, על תפקיד הטכנולוגיה בחינוך ועל הצורך במהפכה חינוכית מקצה אל קצה. לטענתו של יניב בית הספר (המסורתי) גוזל מילדינו את הזכות לילדות מאושרת וכי חובת המשמעת בבית הספר מאלצת ילדים לבצע עבירות והדבר גורם "נזק תרבותי לאומה". לבלוג נרשמו עד כה כ-150,000 צפיות.
דרך חיים (תנועה)

תנועת דרך חיים היא תנועה ציבורית הפועלת למימוש חזון מדינה יהודית על פי תורת ישראל. בראש התנועה עומד הרב יצחק גינזבורג. בכפוף לו, פועלת מועצה שנבחרה על ידי חברי ומתפקדי התנועה. נכון לשנת תשע"ז מונה התנועה כ-4,600 מתפקדים אשר מתוכם כ-400 משלמים דמי חבר חודשיים.
התנועה הוקמה בשנת התשע"א על ידי וועדת הקמה שמינה הרב גינזבורג, וכללה את הרב יצחק שפירא, הרב איתיאל גלעדי והרב גדי בן זמרה. פעילים בולטים בתנועה הם מאיר אטינגר, צבי סוכות, עקיבא הכהן, הסופר עודד מזרחי, עו"ד אורי ציפורי והרב שי דאום.

מטרות ומבנה

התנועה מורכבת ממוסדות המשקפים יחד שיטת ממשל הראויה, לשיטתם של מקימי התנועה, להוות מודל מעשי עבור מדינה יהודית. השיטה מציעה איזון ושילוב בין כוחו של הציבור ובין סמכותו של ראש התנועה: כלל המתפקדים (נקראים גם 'קהל') בוחרים את "מועצת התנועה" שמתוכה נבחרים חברי ההנהלה. לראש התנועה ישנה זכות להטיל וטו על כל החלטה שהתקבלה על ידי המוסדות הנבחרים.
בתנועה מועצות נבחרות נפרדות לגברים ולנשים, שהחפיפה ביניהן מתבצעת על ידי באי כוחו של ראש התנועה. המבנה השלטוני שהתנועה חותרת להשלטתו בישראל הוא משטר המבוסס על הפורמט של מדינת הלכה, וכולל נשיא בעל סמכויות נרחבות וכן וריאציה של הכרעת הרוב בצורה דמוקרטית. בשנת 2016 נערכו בחירות למועצת התנועה.

פעילות התנועה

התנועה יזמה קמפיינים, בין היתר לסירוב פקודה ביחס לפינוי והריסת מאחזים והתנחלויות ולעידוד עבודה עברית. פעילויות התנועה נתמכות בחולצות ובסטיקרים הנושאים מסרים כגון "יהודים אוהבים יהודים" ו"חיי חיילינו קודמים לחיי אזרחי האויב".
בשנת 2016 יזמה התנועה קמפיין תחת הכותרת "די לדיקטטורה של בג"צ". כחלק מהקמפיין נערכו הפגנות מול בית המשפט העליון ומול בית הנשיאה מרים נאור, הודבקו מודעות, הופקו סרטונים סאטירים והושק חשבון טוויטר סאטירי על שמה של נשיאת בית המשפט העליון בשם fakeNaor@.
בתחום החקיקה, מקדמת התנועה את הצעת "חוק המשילות" שנועדה, בהתאם למודל הבריטי, לאסור על בג"ץ לבטל חוקים.
יריב יצקן

קריירה

יצקן החל את קריירת המשחק שלו בהפועל ירושלים. בעונתו הראשונה בה מיעט לקבל דקות ולכן עבר למכבי ירושלים מלאומית ב', אך גם בה מיעט לשחק. לאחר מכן חזר להפועל ירושלים, עימה שיחק גם בגביע ספורטה. בעונת 1995/1996 עבר להפועל חולון ובעונה שלאחר מכן חזר לירושלים וזכה עימה בגביע המדינה. את עונת 1997/1998 החל בירושלים ובאמצע העונה עבר לעירוני רמת גן. לאחר המעבר לרמת גן החל יצקן לקבל דקות משמעותיות. הוא שיחק ב-17 משחקים בהם קלע 10 נקודות בממוצע למשחק. בעונה שלאחר מכן הוא שיחק 27 משחקים בהם קלע 10.1 נקודות בממוצע למשחק. בעונת 2000/2001 הציג את יכולת השיא שלו בקריירה כשקלע 13.1 נקודות, הוריד 1.7 ריבאונדים ומסר 1.1 אסיסטים בכ-26.3 דקות בממוצע במשחק.
בעונת 2001/2002 עבר יצקן למכבי חיפה, בה שיתף פעולה עם אחיו יון יצקן. בחיפה העמיד ממוצעים של 10.8 נקודות, 2.1 ריבאונדים ו-1.7 אסיסטים בכ-27.2 דקות למשחק. בעונה שלאחר מכן שיחק בבני השרון, במדיה שיחק 40 משחקים בהם קלע 10.3 נקודות בממוצע למשחק. בעונת 2003/2004 שב לעירוני רמת גן, בה קלע 15.3 נקודות בממוצע למשחק ובעונה שלאחר מכן שיחק במכבי פתח תקווה.
בעונת 2005/2006 חתם יצקן בקבוצת שארלוויל מהליגה הצרפתית השנייה ושיחק בה במשך שנתיים, בהן העמיד ממוצעים של 12 נקודות, 1.6 ריבאונדים ו-2.1 אסיסטים למשחק. לאחר מכן שב לליגת העל וחתם בעירוני אשקלון וב-2008 חזר לשחק בעירוני רמת גן, ובעונה אחת במדיה השיג ממוצעים של 10.1 נקודות, 2.3 ריבאונדים ו-1.5 אסיסטים למשחק בכל המסגרות והוביל אותה להישארות בליגת העל.
בעונת 2009/2010 עבר יצקן לשחק בהפועל חולון, ולאחר עונה בינונית למדי, שב לעירוני רמת גן, שעונה לפני כן ירדה לליגה הלאומית. בתחילת עונת 2012/13 חתם בקבוצת מכבי מעלה אדומים מהליגה הארצית.
ב-30 בספטמבר 2013 יצקן חתם בקבוצת בית"ר ירושלים בכדורסל מליגה א' כדי לעזור לקבוצה לעלות לליגה הארצית וזאת אחרי שזכתה בגביע האיגוד וסיימה את עונת המשחקים 2012-13 בליגה ב' ללא הפסד.
פארסק

פארסק (אנגלית: Parsec) היא יחידת אורך המשמשת באסטרונומיה. סימנה הוא pc, והיא שווה ל־‎30.86×10¹²‎ קילומטר (כלומר כ־31 טריליון קילומטר, או 3.26 שנות אור). השם "פארסק" הוא ראשי תיבות באנגלית של פרלקסה־שנייה (parallax-second).
פרלקסה של כוכב היא הזווית שבין הקווים ה"מחברים" את הכוכב לכדור הארץ ולשמש (ובהכללה: הזווית בין שני הקווים המחברים בין עצם לבין שתי נקודות תצפית).
פארסק אחד הוא המרחק אל כוכב (שמיקומו בקירוב ניצב למישור המילקה), היוצר פרלקסה של שניית קשת אחת בין הקווים המחברים את הכוכב אל השמש ואל כדור הארץ. לחלופין, פארסק אחד הוא המרחק בין כוכב לבין שני עצמים, שמרחקם זה מזה הוא יחידה אסטרונומית אחת, כך ששני העצמים נראים מהכוכב כשהם מופרדים בזווית של שניית קשת אחת. הקו המחבר את אחד העצמים לכוכב, ניצב לקו הדמיוני המחבר את שני העצמים בעיני הצופה (הלא הוא ההיטל - דבר היוצר משולש ישר־זווית). לכן: 
 
ומכאן ש־1 פארסק שווה ל־‎30.86×10¹²‎ ק"מ, או כ־3.2616 שנות אור.
אף־על־פי שהפארסק מהווה מרחק עצום לפי קנה־המידה שלנו, בקנה־המידה של היקום הוא יחידה קטנה. כך, למשל, המרחק מאיתנו לכוכב הקרוב ביותר אלינו פרט לשמש, פרוקסימה קנטאורי, הוא 1.34 פארסק, קוטר שביל החלב הוא כ־30,000 פארסק ואילו המרחק בינינו לגלקסיית אנדרומדה, הגלקסיה הקרובה ביותר אלינו, הוא כ־780,000 פארסק. לכן, למדידת גדלים של גלקסיות משתמשים בקילו־פארסקים ולמרחקים בין גלקסיות משתמשים במגה־פארסקים.
פרידריך קוך

קריירה מוקדמת

קוך נולד ב-15 בינואר 1879 באובנקירכן, שהשתייכה לאימפריה הגרמנית. בשנת 1897 התגייס קוך לצבא הגרמני הקיסרי, והצטרף לרגימנט הרגלים ה-15 (וסטפאליה ה-2 - פרדריק, נסיך הולנד). במהלך מלחמת העולם הראשונה שירת קוך כקצין מטה ביחידות שונות, ובאמצע המלחמה מונה לקצין מטה במטה הכללי הקיסרי. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, וצלב הכבוד של מלחמת העולם 1914/1918.
לאחר המלחמה הצטרף קוך לרייכסווהר, ומילא בו תפקידי פיקוד ומטה. ב-1 במאי 1927 הועלה קוך לדרגת אוברסט, ובאביב 1930 מונה למפקד המבצר של קניגסברג. ב-1 בפברואר 1931 הועלה לדרגת גנרל מיור, וב-1 בנובמבר 1931 הועלה לדרגת כבוד של גנרל לוטננט.
בשנת 1931 פרש קוך מהצבא, ובשנת 1934 מונה לתפקיד ממשלתי. בשנת 1937 הצטרף קוך לאס אס, ובקיץ 1939 התגייס שוב לוורמאכט.

מלחמת העולם השנייה

עם פרוץ המלחמה מונה קוך למפקד הדיוויזיה ה-254, ופיקד עליה בחזית המערבית כעתודת הארמייה החמישית. ב-15 באפריל 1940 מונה קוך למפקד הקורפוס ה-44, וב-1 במאי 1940 הועלה לדרגת קבע של גנרל לוטננט. במהלך מבצע ברברוסה לחם קוך עם הקורפוס שבפיקודו כחלק מהארמייה השישית, והשתתף עמו בקרב קייב ובקרב חרקוב הראשון. ב-13 באוקטובר 1941 קיבל קוך על פעולותיו את עיטור צלב האבירים של צלב הברזל, וב-10 בדצמבר 1941 פרש מתפקידו. ב-31 במאי 1942 פרש קוך מהצבא, וב-30 בינואר 1943 הועלה לדרגת גרופנפיהרר באס אס.

לאחר המלחמה

לאחר המלחמה התגורר קוך בבון, עד למותו ב-3 בנובמבר 1961.
ליסי (זמרת)

ביוגרפיה

ליזי נולדה כאליזבת' קורין מאורוס, האחות הצעירה מבין 4 אחים וגדלה ברוק איילנד, אילינוי. אביה פיזיקאי ואמה, שמוצאה שוודי, מעצבת פנים. מגיל צעיר התעניינה בשירה ובמוזיקה. כשהייתה בת תשע שיחקה את התפקיד הראשי במחזמר אנני.

קריירה

המיני-אלבום הראשון שלה Why You Runnin ראה אור בנובמבר 2009. אלבום הבכורה שלה, Catching a Tiger, ראה אור ביוני 2010. אלבומה השני, Back to Forever יצא באוקטובר 2013. האלבום הראשון שלה כמוזיקאית עצמאית ואלבומה השלישי My Wild West ראה אור ב-12 בפברואר 2016 וזכה לביקורות טובות. אלבומה הרביעי Castles יצא ב-23 במרץ 2018 בהשקה בינלאומית.
אהוד אמיתון

אהוד אמיתון (נולד בי"א בתשרי ה'תשמ"ו, 13 באוקטובר 1986) הוא עיתונאי וצלם ישראלי, המשמש כמנהל ב"tps" - סוכנות הידיעות הישראלית (תצפית לשעבר), מאז היווסדה בשנת 2009.

ביוגרפיה

אמיתון נולד באלוני הבשן וגדל בנווה צוף, בוגר הישיבה התיכונית בחדרה והמכינה הקדם-צבאית בפדואל.
שירת בצה"ל כלוחם בגדוד לביא של חטיבת כפיר. בנובמבר 2006 נפצע בפעילות מבצעית בחברון, ולאחר תקופת שיקום חזר ליחידתו כסמל מחלקת המודיעין.
את דרכו העיתונאית החל בשנת 2010 כצלם מתנדב בסוכנות הידיעות "TPS" (לשעבר "תצפית"), התקדם לתפקיד רכז הצלמים, וכיום משמש מנהל דסק ישראל בסוכנות.
בשנים 2011-2012 שימש אמיתון כצלם הבית במערך הדוברות של אוניברסיטת בר-אילן.
בשנת 2010 חשף זיוף של תג מחיר סמוך לנווה צוף.
בשנת 2012 הוצגה לראשונה בהוד השרון תערוכת תמונות שצילם במהלך פרויקט שיקומי של עמותת אחים לחיים בנושא דגל ישראל במאבק.
תערוכה נוספת שלו, בנושא "יהודה ושומרון לפי ארבעת היסודות, אדמה אוויר מים אש", בהנחייתו של זיו קורן במסגרת עמותת אחים לחיים, הוצגה באפריל 2013 בניו יורק ובערים רבות בישראל מאז יולי 2013.
בשנת 2014 נבחר על ידי מגזין "מוצ"ש" של מקור ראשון כאחד מ-150 "הצעירים המבטיחים של הציונות הדתית" ובינואר 2017 נבחר על ידי אותו מגזין כאחד מ-35 "הצעירים המבטיחים בישראל" מתחת לגיל 35.
ב-21 ביולי 2017, הגיע כחובש רפואת חירום וככונן מתנדב במגן דוד אדום, מבין הראשונים לזירת הטבח בפיגוע בבית משפחת סלומון בנווה צוף-חלמיש, על תפקוד צוותי מד"א בזירה הקשה, ובנפגעים אותם הכירו, קיבלו אנשי הצוות היישובי, ואמיתון בהם, תעודת הוקרה.
אמיתון הוא בעל תואר ראשון בלימודי המזרח התיכון מאוניברסיטת בר-אילן ותואר שני במדעי המדינה, דיפלומטיה וביטחון מאוניברסיטת תל אביב. נשוי לחלי ומתגורר בנווה צוף.
פיוטר מלכובסקי

סגן אלוף אולימפי

באולימפיאדת בייג'ינג (2008) זכה מלכובסקי במדליית כסף בתוצאה של 67.82 מטר, אחרי גרד קנטר מאסטוניה (68.82 מטר) ולפני ורגיליוס אלקנה מליטא (67.79 מטר).

סגן אלוף עולם

באליפות העולם שנערכה בברלין באוגוסט 2009 זכה מלכובסקי במדליית כסף בזריקת דיסקוס בתוצאה של 69.15 מטר, אחרי רוברט הרטינג מגרמניה (69.43 מטר) ולפני גרד קנטר (66.88 מטר).

אלוף אירופה

באליפות אירופה שנערכה בברצלונה בסוף יולי 2010 זכה מלכובסקי במדלייתז הב בשיא אליפות חדש של 68.87 מטר, לפני רוברט הרטינג (68.47 מטר) ורוברט פזקאש מהונגריה (66.43 מטר).

2011

באליפות העולם שנערכה בטגו, קוריאה הדרומית באוגוסט 2011 הוא סיים במקום תשיעי בזריקת דיסקוס בתוצאה של 63.37 מטר.

2012

באולימפיאדת לונדון (2012) הוא סיים במקום חמישי בזריקת דיסקוס בתוצאה של 67.19 מטר

2013

בתחרות שנערכה בהנלו ב-8 ביוני 2013 קבע מלכובסקי בזריקת דיסקוס שיא פולין חדש של 71.84 מטר במכל הזמנים, תוצאה המדרגת אותו במקום חמישי בכל הזמנים. באליפות העולם שנערכה במוסקבה באוגוסט אותה שנה הוא זכה בפעם השנייה במדליית כסף בזריקת דיסקוס בתוצאה של 68.36 מטר, אחרי רוברט הרטינג (69.11 מטר) ולפני גרד קנטר (65.19 מטר).

2014

באליפות אירופה שנערכה בציריך באוגוסט 2014 סיים מלכובסקי במקום רביעי בזריקת דיסקוס בתוצאה של 63.54 מטר.

אלוף עולם

באליפות העולם שנערכה בבייג'ינג באוגוסט 2015 זכה מלכובסקי במדליית זהב בזריקת דיסקוס בתוצאה של 67.40 מטר, לפני פיליפ מילנוב מבלגיה (66.90 מטר) ורוברט אורבנק בן ארצו (65.18 מטר).

2016

באליפות אירופה שנערכה באמסטרדם בתחילת יולי 2016 זכה מלכובסקי בפעם השנייה במדליית זהב בזריקת דיסקוס בתוצאה של 67.06 מטר, לפני פיליפ מילנוב (65.71 מטר) וגרד קנטר (65.27 מטר). באולימפיאדת ריו דה ז'ניירו (2016) הוא זכה במדליית כסף בתוצאה של 67.55 מטר, אחרי כריסטוף הרטינג (68.37 מטר) ולפני דניאל יזינסקי (67.05 מטר), שניהם מגרמניה.

2017

באליפות העולם שנערכה בלונדון באוגוסט 2017 הוא סיים במקום חמישי בזריקת דיסקוס בתוצאה של 65.24 מטר.

2018

באליפות אירופה שנערכה בברלין ב-2018 הוא פסל את שלושת הניסיונות שלו.
אנטי-תאיזם

אנטי-תאיזם (באנגלית: Antitheism) הוא מונח שפירושו דחייה פעילה של תאיזם- האמונה באלים ובכוחות עליונים, והתנגדות פעילה לדת. בניגוד לאתאיזם, שפירושו רק חוסר אמונה בקיומן של ישויות אלוהיות, אנטי-תאיסטים מאמינים שהתאיזם מזיק לתאיסט עצמו, לחברה, לפוליטיקה וכו', ומהווה גורם מרכזי למחלוקות, לעוינות ולמלחמות, וכי יש להיאבק בתאיזם על מנת לצמצם את הנזקים שהוא גורם.
אנטי-תאיסט מוגדר על ידי המילון האנגלי של אוקספורד, כ"אדם המתנגד לאמונה בקיומו של אל", והציטוט המוקדם ביותר שקיים לשימוש במונח זה הוא משנת 1833.
דוגמה להשקפה זו באה לידי ביטוי בספרו של הסופר הבריטי כריסטופר היצ'נס משנת 2001 "(Letters to a Young Contrarian)", בו הוא מציין שהוא "לא אתאיסט אלא אנטי-תאיסט", באומרו כי "לא רק שאני טוען שכל הדתות הן גרסאות שונות של אותה אמת, אלא שאני אף משוכנע שהשפעת הכנסיות והשפעות האמונה הדתית הן ללא ספק מזיקות".
High-Speed Downlink Packet Access

HSDPA‏ (High-Speed Downlink Packet Access) היא טכנולוגיה לתקשורת סלולרית שמרכזה תקשורת נתונים. טכנולוגיה זו נחשבת כאחת מממשיכות הדרך של ה-UMTS (דור 3) ויחד עם  HSUPA ו-CDMA2000 נחשבות לדור 3.5. 
הטכנולוגיה מסוגלת להגיע רשמית לקצב נתונים מרבי של 14.4Mbps, אם כי בפועל המהירות היא לכל היותר 3.6Mbps. החברה הראשונה שהקימה פריסת HSDPA היא חברת סינגולר בארצות הברית. לשם השוואה רשת ה-UMTS מגיעה רשמית למהירות 384Kbps בזמן שהמהירות האמיתית נמוכה בהרבה.

התפתחות הטכנולוגיה

תכנון רשתות הדור השלישי בעולם החלו בדצמבר 1999 במסמכי הבנות שממשיכים לעדכן שני הגופים האחראים לפעילות התקינה של הטכנולוגיה, 3GP היה אחראי על המעבר מרשתות GSM לרשתות WCDMA, ו-3GPP היה האחראי על המעבר מרשתות CDMA אל EV-DO ו-EV-DV.
טכנולוגיית ה-HSDPA משפיעה בעיקר על לקוחות המשתמשים בתקשורת נתונים סלולרית, ומאפשרת גלישה במהירות גבוהה יותר מבעבר, שיכולה אף להשתוות ולעלות על מהירות החיבור הביתי. החיסרון הוא הקצב המעשי שניתן לקבל בטכנולוגיה זו, והוא נמוך יותר מהקצב המרבי המוצהר. כמו כן, חברות תקשורת רבות גובות תשלום בהתאם לנפח הגלישה החודשי.

טכנולוגיות מתחרות

מול טכנולוגיית ה-HSDPA מתחרות מספר טכנולוגיות כשהראשונה ביניהם היא WiMAX, שמציעה קצב העברת נתונים גבוה יותר, אולם עדיין אינה נפוצה בטלפונים סלולריים. טכנולוגיית ה-WiMAX דומה יותר ל-WI-FI מאשר לטכנולוגיות הסלולריות. לרשת ה-WiMAX יש חיסרון נוסף מכיוון שהיא דורשת הקמת תשתית חדשה לרשת בניגוד לרשת ה-HSDPA שדורשת עדכון תוכנה בלבד.

HSDPA בישראל

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
לחברת פרטנר תקשורת (orange) בישראל רשת HSDPA בפריסה ארצית. ב-1 בינואר 2007 השלימה חברת סלקום את הכנת התשתית בפריסה ארצית של 85% והשיקה שני מכשירים תומכים HSDPA, מוטורולה v6 ומחשב כף יד משולב סלולר - Jasjam, בניגוד לציפיות למהירות גבוהה יותר. מסלקום נאמר שהמכשירים מגיעים רק ל-1.4Mbps. כמו כן עלות הגלישה התייקרה משמעותית ונוספו הגבלות על כמות הגלישה.
נכון למאי 2010 גם פלאפון משתמשת בפרוטוקול.
בסוף שנת 2011 חברת פלאפון שדרגה את תמיכה העברת הנתונים שלה מ-21Mbps ל-42Mbps, ונכון לזמן כתיבת שורות אלו (שנת 2014), כל הרשתות בעלות התשתית תומכות במהירות מקסימלית של 42Mbps.
דגים שוודיים (ממתק)

דגים שוודיים (באנגלית: swedish fish) הן סוכריות גומי דמויות דג. הממתק פותח במיוחד עבור השוק בצפון אמריקה בידי החברה השוודית Malaco.

היסטוריה

בשנת 1968 חברת Malaco השוודית עסקה בייצוא שוש וממתקי גומי נוספים לצפון אמריקה. 
היצוא של החברה גדל בשנות ה-60 המאוחרות כאשר החברה החלה לייצר את הדגים השוודיים. בסופו של דבר החברה נמכרה לחברת Leaf International. 
כיום דגים שוודיים נמכרים בצפון אמריקה ומיוצרים בהמילטון על ידי חברת קדבורי שרכשה את המותג בשנת 2006.
בילי וייטלו

ביוגרפיה

וייטלו נולדה בקובנטרי שבווריקשייר לפרנסס מרי (שם נעורים ויליאמס) וג'רי וייטלו. הייתה לה אחות אחת, קונסטנס, שהייתה מבוגרת ממנה בעשר שנים. וייטלו גדלה במשפחה ממעמד הפועלים בברדפורד, ולמדה בבית הספר לבנות בעיר (Grange Girls' Grammar School). בגיל 11 החלה להופיע בתוכניות רדיו, בהם בתפקיד באנקל בתוכנית הרדיו "Children's Hour from Manchester". בהמשך עבדה כעוזרת מנהל במה. בהיותה בבית הספר התיכון שיחקה עם להקת תיאטרון רפרטוארי בתיאטרון פרינס בברדפורד. אביה נפטר מסרטן הריאה כשהייתה בת 9. הם חיו בדוחק ואמה נאלצה לפרנס לבדה את המשפחה.

חיים אישיים

בשנים 1952 עד 1966 הייתה וייטלו נשואה לשחקן פיטר ווהן. אחר כך התחתנה עם מבקר התיאטרון רוברט מולר והייתה נשואה לו עד למותו ב-1998. לבני הזוג נולד בן. הספר "Billie Whitelaw... Who He?" יצא לאור בהוצאת St. Martin's Press בשנת 1966. בשנותיה האחרונות חיה וייטלו בבית אבות בהמפסטד שבלונדון. ב-21 בדצמבר 2014 היא נפטרה בגיל 82.
רק ג'יגולו

עלילה

ד"ר פארקר (שרון סטון), רופאת עור מספרת למטופל שלה, מוריי (וודי אלן), שהיא וחברתה, סלימה (סופיה ורגרה), רוצות לנסות מנאז' א-טרואה (מערכת יחסים בה שותפים שלושה אנשים) ושואלת אותו האם הוא מכיר מישהו שיסכים לעשות זאת איתן. מוריי מציע את חברו פיורבאנטה (ג'ון טורטורו), ובעקבות זאת מוריי ופיורבאנטה פותחים עסק של זנות גברית.
Sysedit

‏Sysedit (מורץ מהקובץ SYSEDIT.EXE) הוא עורך טקסט \ ASCII, לקובצי הגדרות ליבה, של מערכת ההפעלה חלונות, ובכללם הקבצים PROTOCOL.IN,‏ WIN.INI,‏ SYSTEM.INI,‏ CONFIG.SYS, ו- AUTOEXEC.BAT.
קובץ ההרצה של התוכנית, נמצא בתיקיית המערכת של חלונות, הניתן לגישה על ידי הנתיב שבמשתנה %windir%\SYSTEM בחלונות 3.x ו-9x, או ב-%windir%\SYSTEM32 בחלונות NT.
Sysedit נכללה בהתקנת חלונות החל מגרסה 3.0 ומעלה, עד חלונות 98 SE, והפסיקה בחלונות ME. בראשית זמן הפצת התוכנה Sysedit שימשה כדוגמה ליישום ממשק מרובה מסמכים (MDI). בזמן שמפעילים את התוכנה כל הקבצים שהוזכרו נפתחים במקביל בחלונות נפרדים. התוכנה עדיין משתמשת בגופן מהגרסאות הישנות של חלונות.
מערכות הפעלה אחרות מתוצרת מיקרוסופט המכילות את Sysedit, הם חלונות XP ‏Vista, (חבילת שירות 2 ו-3) חלונות שרתים 2008 וחלונות 7 (רק בגרסת ה-32 ביט)